Formel 1-førers tilstand kritisk, men stabil to dager etter dramatisk krasj
Det melder blant andre BBC. Marussia-føreren var involvert i et stygg krasj under søndagens Japan Grand Prix. Etter å ha mistet kontrollen over sin bil, krasjet Jules Bianchi med en hjelpebil som prøvde å fjerne en annen bil mot slutten av løpet.Det førte til at den franske føreren ble hasteoperert søndag, og nå nå melder familien at tilstanden hans er kritisk, men stabil. - Jules er fortsatt på intensivavdelingen til sykehuset i Yokkaichi. Han lider av traumatisk hjerneskade, og tilstanden hans er kritisk, men stabil, heter det i en uttalelse fra familien. - Det medisinske personellet på sykehuset utfører den best mulige behandlingen og vi er takknemlige for alt de har gjort for Jules siden ulykken inntraff. Det er en veldig vanskelig tid for familien, men meldingene om støtte og hengivenhet overfor Jules fra hele verden har vært til stor hjelp for oss, står det videre i uttalelsen. Etter ulykken har Det internasjonale motorsportsforbundet (FIA) satt i gang full etterforskning. - Vi jobber fortsatt med rapporten ettersom vi må kryssjekke fakta med flere forskjellige kilder. Vi ønsker å ha den så komplett og detaljert som mulig slik at vi kan forstå nøyaktig hvordan ulykken skjedde, sier FIA til BBC.Den dramatiske ulykken fant sted mot slutten av Japan Grand Prix, og løpet var preget av elendige værforhold. Mye regn hadde blant annet ført til at løpet først ble utsatt en halv time. Under den 42. runden av i alt 53 fikk Sauber-kjører Adrian Sutil vannplaning. Han mistet kontrollen og kjørte ut. Et kjøretøy kom ut på banen for å frakte vekk Sutils bil, samtidig som føreren selv fikk medisinsk behandling ute på banen. Deretter kom Bianchi kjørende. Også han fikk problemer på nøyaktig samme sted som Sutil og kjørte ut - men franskmannen krasjet inn i traktoren som var på plass for å berge Sutils bil. Sutil var på stedet hvor Marussia-føreren krasjet. - De gule flaggene var oppe etter min vannplaning. En runde senere kom Jules, og han fikk samme «spin» som meg. Det var mer eller mindre den samme typen ulykke, men utfallet av hans ble annerledes, sa en preget Sutil etter løpet. Formel 1-løpet ble stoppet sju runder før slutt. Lewis Hamilton fikk seieren, som for øvrig var hans åttende for sesongen. Nico Rosberg ble nummer to mens Sebastian Vettel tok tredjeplassen.
Jules Bianchi (25) ble hasteoperert etter den stygge ulykken under Japan Grand Prix søndag. Ifølge hans familie er tilstanden hans nå kritisk, men stabil.